โบรกเชียร์ “ซื้อ” JWD เป้า 23 บ. มองปี 65 เก็บเกี่ยวรายได้เต็มสูบ หนุนกำไรโตเฉียด 600 ลบ.
โบรกเชียร์ “ซื้อ” JWD เป้า 23 บ. มองปี 65 เติบโตมาจากทั้ง Organic และ Inorganic จากการเก็บเกี่ยวประโยชน์เต็มปีจากดีลต่างๆที่เข้าไปลงทุนในปีที่ผ่านมา หนุนกำไรโตเฉียด 600 ลบ. โต 32% 
28 ก.พ. 2565

บริษัทหลักทรัพย์ฟินันเซีย ไซรัส จำกัด (มหาชน) ระบุในบทวิเคราะห์ (28 ก.พ. 2565) ว่า บริษัท เจดับเบิ้ลยูดี อินโฟโลจิสติกส์ จำกัด (มหาชน) หรือ JWD รายงานกำไรสุทธิไตรมาส 4/2564 ที่ 176.30 ล้านบาท เพิ่มขึ้น 26.80% จากไตรมาสก่อน และเพิ่มขึ้น 132.50% จากงวดเดียวกันของปีก่อนดีกว่า 4% จากส่วนแบ่งกำไรของบริษัทร่วมที่สูงกว่าคาด ในไตรมาสนี้ JWD รับรู้ส่วนแบ่งกำไรจากบริษัทร่วมสูงถึง 148.50 ล้านบาท เพิ่มขึ้น 260.90% จากไตรมาสก่อน และเพิ่มขึ้น 401.70% จากงวดเดียวกันของปีก่อน สูงถึงประมาณ 80% ของกำไรก่อนภาษี จากผลประกอบการที่ดีขึ้นมากและสูงสุดเป็นประวัติการณ์ของ Transimex โลจิสติกส์รายใหญ่ในเวียดนาม (JWD ถือ 24.60%) และเป็นไตรมาสแรกที่รับรู้ส่วนแบ่งกำไรของ Smilesun (ถือ 24.36%) และ MyCloud Holding (ถือ 19.75%) ในส่วนของธุรกิจ JWD ยังคงเติบโตต่อเนื่อง
ส่วนบางธุรกิจเผชิญกับ Low season ตามฤดูกาล บางธุรกิจเผชิญกับค่าขนส่งทางเรือที่สูงขึ้น แต่รายได้รวมที่ 6.10% เพิ่มขึ้นจากไตรมาสก่อน และเพิ่มขึ้น 35.90% จากงวดเดียวกันของปีก่อน มาจากการเติบโตของแทบทุกธุรกิจโดยเฉพาะธุรกิจที่เกี่ยวกับยานยนต์ ส่วนคลังสินค้ามีรายได้ลดลงจากไตรมาสก่อนตามฤดูกาล รายได้ที่โตสูงชดเชยอัตรากำไรขั้นต้นที่ชะลอลงเป็น 21.90% ได้ โดยอัตรากำไรขั้นต้นที่ลดลงเพราะธุรกิจ Food (ตัดผัก) มีต้นทุนสูงจากค่าขนส่ง และธุรกิจ Self storage มีอัตรากำไรสู้ไตรมาสอื่นที่การขายภาพศิลปะได้
สำหรับกำไรสุทธิปี 2564 อยู่ที่ 571.70 ล้านบาท หักกำไรจากอัตราแลกเปลี่ยนและกำไรจากการวัดมูลค่ายุติธรรม เป็นกำไรปกติ New high ที่ 454.40 ล้านบาท เพิ่มขึ้น 28% จากงวดเดียวกันของปีก่อน ซึ่งกำไรที่โตมาจากส่วนแบ่งกำไรจากบริษัทร่วมที่เพิ่มถึง 89.20% จากงวดเดียวกันของปีก่อน และรายได้รวมที่เพิ่มขึ้น 32.20% จากงวดเดียวกันของปีก่อน เป็นอีกหนึ่งปีที่น่าประทับใจของ JWD ผลประกอบการที่ดีขึ้นมาจากแบทุกธุรกิจโดยเฉพาะห้องเย็น การให้บริการขนส่ง ธุรกิจที่เกี่ยวกับรถยนต์ ชดเชยอัตรากำไรขั้นต้นที่ลดลงเป็น 23.90% จาก 24.90% ในปี 2563 ได้
อย่างไรก็ดีทางฝ่ายวิจัยคงประมาณการกำไรปกติปี 2565 ที่ 599.30 ล้านบาท เพิ่มขึ้น 31.80% จากงวดเดียวกันของปีก่อน การเติบโตมาจากทั้ง Organic และ Inorganic จากการเก็บเกี่ยวประโยชน์เต็มปีจากดีลต่างๆที่เข้าไปลงทุนในปีที่ผ่านมา และคาดกำไรปี 2566 ที่ 691.10 ล้านบาท เพิ่มขึ้น 15.30% จากงวดเดียวกันของปีก่อน คงราคาเป้าหมาย 23 บาท ยังคงแนะนำ “ซื้อ”